OpenLLM-France/wikimedia huggingface dataset:
# Restaurant la Font

El Restaurant la Font és una obra de Girona inclosa a l'Inventari del Patrimoni Arquitectònic de Catalunya.

## Descripció

És un edifici de planta rectangular, de planta baixa i un pis, amb una torre d'un cos més d'alçada, situada al costat esquerre i terrassa de coberta. La façana segueix una composició simètrica en el pany central, de finestres de llinda recta i guardapols recte esglaonat. Els laterals estan formats per la torre, que clou amb ràfec i barana treballada, a més d'un seguit d'arcs de punt rodó a nivell de sota teulat, a l'esquerra i per un sobresortit al costat dret. A nivell de la planta baixa es forma un porxo en tot el llarg de la façana, d'arcs rebaixats, amb barana balustrada.

## Referències

* ↑ «Restaurant la Font». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 14 setembre 2016].
# Daniel Clavero Sebastián

Daniel Clavero Sebastián (Madrid, 9 d'agost de 1968), fou un ciclista espanyol, professional entre 1990 i 2003. No va aconseguir cap victòria durant la seva carrera però si que va obtenir un 2n lloc en una etapa del Tour de França i un 3r en una del Giro d'Itàlia. Destacava per ser un bon escalador.

## Palmarès

* 1997
** Vencedor d'una etapa del Gran Premi Jornal de Noticias

### Resultats a la Volta a Espanya

* 1995. 8è de la classificació general
* 1996. 14è de la classificació general
* 1997. 6è de la classificació general
* 1998. No surt (8a etapa)
* 2000. 68è de la classificació general
* 2001. 46è de la classificació general

### Resultats al Giro d'Itàlia

* 1993. Abandona (11a etapa)
* 1998. 5è de la classificació general
* 1999. 9è de la classificació general
* 2000. Abandona (16a etapa)
* 2001. 26è de la classificació general
* 2002. No surt (6a etapa)
* 2003. 43è de la classificació general

## Enllaços externs

* Fitxa a sitiodeciclismo.net
* Fitxa a museociclismo.it
* Fitxa a cyclebase.nl
# Daniel Chipenda

Daniel Chipenda (Lobito, 15 de maig de 1931 - 28 de febrer de 1996) fou un polític angolès que va lluitar en la Guerra de la Independència d'Angola com a comandant del Front Est del Moviment Popular per l'Alliberament d'Angola, i després va fundar Revolta do Leste, una facció del MPLA. Més tard es va unir al Front Nacional d'Alliberament d'Angola (FNLA), però el va deixar, va tornar al MPLA, i el deixà novament el juliol de 1992. Pertanyia a l'ètnia ovimbundu.
Chipenda, llavors membre del MPLA, va establir el Front de l'Est, augmentant significativament l'abast del MPLA al maig de 1966. Quan el FE es va esfondrar, Chipenda i el líder del MPLA Agostinho Neto es van culpar l'un a l'altre. El 1972, la Unió Soviètica, aliada amb la facció de Chipenda, li va donar ajuda. Després de la revolució dels clavells a Portugal en 1974 Joaquim Pinto de Andrade, president del MPLA, organitzà un congrés del MPLA a Lusaka. Neto i Chipenda hi van anar amb 165 delegats respectivament i la facció Revolta Activa de Mário Pinto de Andrade només en tenia 70. Després d'alguns dies de negociació la facció de Neto abandonà el congrés, de manera que el MPLA es va dividir en tres faccions. Chipenda va deixar el MPLA, encara que podria dir-se que el va deixar abans del cop a Portugal, fundant Revolta de Leste amb 1.500 antics seguidors del MPLA. Es va oposar al lideratge del MPLA als que acusava de ser "criolls" i temia a la Unió Soviètica, malgrat el seu suport.
En 1973 el govern de la Unió Soviètica convidà Neto a Moscou i li va dir que Chipenda planejava assassinar-lo. La URSS va reprendre el suport al MPLA i Neto va obtenir el control del partit, mentre Chipenda s'unia al FNLA el 1974. A les eleccions generals d'Angola de 1992 presentà la seva candidatura a la presidència d'Angola com a independent.

## Referències

* ↑ Popular Movement for the Liberation of Angola-Workers' Party Country-data
* ↑ Kalley, Jacqueline Audrey. Southern African Political History: A Chronology of Key Political Events from Independence to Mid-1997, 1999. Page 59.
* ↑ Bennett, Andrew. Condemned to Repetition?: The Rise, Fall, and Reprise of Soviet-Russian Military Interventionism, 1999. Page 152.
* ↑ Stewart Lloyd-Jones and António Costa Pinto. The Last Empire: Thirty Years of Portuguese Decolonisation, 2003. Page 27.
* ↑ Georges Nzongola-Ntalaja and Immanuel Maurice Wallerstein. The Crisis in Zaire, 1986. Page 193.
* ↑ George, Edward. The Cuban Intervention In Angola, 1965-1991: from Che Guevara to Cuito Cuanavale, 2005. Page 46.
* ↑ John Marcum, The Angolan Revolution, vol. II, Exile Politics and Guerrilla Warfare (1962-1976), Cambridge/Mass. & London, MIT Press, 1978, passim
# Robert Parish

Robert Lee Parish (Shreveport, Louisiana, Estats Units), 30 d'agost de 1953) és un exjugador de bàsquet de l'NBA. Ocupava la posició de pívot i va ser un dels esportistes més destacats d'aquest esport durant la dècada dels 80. Va ser conegut per dur el doble zero (00) a la seua samarreta i pel malnom de The Chief per assemblar-se al personatge del cap indi a la pel·lícula Algú va volar sobre el niu del cucut i pel seu aspecte estoic. Ha disputat 1.611 partits a l'NBA i és el que més encontres ha jugat a la competició.

## Trajectòria esportiva

Va començar a destacar a l'equip universitari de Centenary a l'estat de la Luisiana, on va jugar entre 1973 i 1976. A l'època col·legial va donar una mitjana de 21,6 punts i 16,9 rebots per partit.
Aquestes bones marques van possibilitar el seu salt a l'NBA. Va ser escollit en el número 8 de la primera ronda del draft (sistema de fitxatge), pels Golden State Warriors, on hi disputà quatre campanyes. El 1980 fitxa pels Boston Celtics, on forma part d'una de les millors formacions de la història d'aquesta competició, junt a figures de la talla de Larry Bird o Kevin McHale, entre d'altres. A Boston hi roman 14 temporades, tot guanyant en tres ocasions l'anell de l'NBA.
El 1994, amb més de 40 anys, marxa als Charlotte Hornets. Dues temporades després, hi disputa una última campanya a les files dels Chicago Bulls, on es va retirar quan va guanyar el seu quart anell.

## Guardons

* Quatre campionats de l'NBA: 1981, 1984, 1986 i 1997.
* Nou ocasions triat per als All Star de l'NBA.
* Va guanyar la medalla d'or als Jocs Panamericans de 1975, disputat a Ciutat de Mèxic.
* El seu dorsal 00 va ser retirat dels Boston Celtics el 1998.
* El 1996, va ser triat com un dels 50 millors jugadors de la història de l'NBA.
* El 2003, va entrar al Hall of Fame de l'NBA.

## Referències

* ↑ «Basketball reference. Robert Parish». [Consulta: 4 desembre 2020].

## Enllaços externs

* Estadístiques de Robert Parish
* Què hi fa ara Robert Parish?, a nba.com.
# Demetri de Tars (satirògraf)

Demetri de Tars (grec antic: Δημήτριος, llatí: Demetrius) fou un poeta grec que va escriure drames satírics. Solament és conegut per una breu referència de Diògenes Laerci, qui l'anomena Ταρσικός (Tarsikós), potser per un tipus peculiar de poesia i no per la ciutat de Tars.

## Referències

* ↑ «Demetrios 73». A: Realencyclopädie der classischen Altertumswissenschaft.
* ↑ Smith, William. «38.Demetrius of Tarsus». A: A Dictionary of Greek and Roman Biography and Mythology. Vol. I. Boston: Little, Brown & Comp., 1867, p. 971.
# Rinaldo Acquaviva

Rinaldo Acquaviva o Rainaldo d'Acquaviva fou el bisbe d'Agrigent que va coronar Manfred de Sicília. Per aquest motiu fou excomunicat. Morí el 1264.
Probablement era originari d'Agrigent i fill d'un cert Rinaldo.
# Densitat de flux magnètic

La densitat de flux magnètic o inducció magnètica (B) és el nombre de línies de flux (línies de força) per unitat d'àrea que travessen perpendicularment un camp magnètic. És una magnitud vectorial i la seva direcció a un punt donat del camp magnètic és la direcció del camp magnètic en aquell punt.
    $B={\frac {F}{A}}$
On F és el flux magnètic, el nombre de línies, expressat en webers i A és la superfície, expressada en metres quadrats. La densitat de flux magnètic B s'expressa en webers per metre quadrat (wbm$^{-2}$) al Sistema Internacional d'Unitats, i aquesta unitat té un nom especial, el tesla:
$1T={\frac {1wb}{m^{2}}}$
Una antiga unitat del sistema CGS per a la inducció magnètica encara amb una certa utilització és el gauss (1 gauss = 10$^{-4}$ tesla).
# Riu Cabril (Tâmega)

El Cabril és un riu portuguès, afluent pel marge esquerre del riu Tâmega, afluent al seu torn per la dreta del Duero.
El Cabril discorre íntegrament pel municipi de Mondim de Basto, al districte de Vila Real. Neix prop de la freguesia de Bilhó, passa per la de Vilar de Ferreiros i desguassa al Tâmega, després de 14,2 km de curs, al costat de la capital del concelho, en el qual se situa també la major part de la seva conca.
Els principals afluents d'aquest riu Cabril (un dels cinc d'aquest nom a Portugal) són la Ribeira Velha, pel marge dret, i el riu Cabrão, per l'esquerra.

## Referències

* ↑ SNIRH. «Atlas da Água». Arxivat de l'original el 2015-11-19. [Consulta: 8 gener 2023].
* ↑ IGeoESIG. «Ribeira de Cabril (Cávado)».
# Diamant de sang

Diamant de sang (en anglès, Blood Diamond) és una pel·lícula de l'any 2006 dirigida i produïda per Edward Zwick, nominada a cinc Oscars, millor actor (Leonardo DiCaprio) que representa un traficant d'armes a canvi de diamants, millor actor de repartiment (Djimon Hounsou) un negre africà que ha perdut la seva família, millor muntatge (Steven Rosenblum), millor so (Lon Bender) i millors efectes sonors (Andy Nelson, Anna Behlemer i Ivan Sharrock). Ha estat doblada i subtitulada al català.
El títol es refereix als diamants de sang, que són extrets en zones de guerra i venuts per finançar els conflictes.

## Argument

Aprofitant la guerra civil a Sierra Leone entre els rebels de l'RUF (Front Revolucionari Unit) i l'exèrcit nacional, un contrabandista de diamants anomenat Danny Archer (Leonardo DiCaprio) fa negoci amb la venda de diamants extrets de zones mineres en guerra. En una presó de Freetown, la capital del país, coneix a Salomon Vandy (Djimon Hounson), un pescador que havia estat obligat a treballar a les mines de diamants per l'RUF on havia trobat un enorme diamant rosa que posteriorment havia enterrat en una zona pròxima a la mina. També fa amistat amb Maddy Bowen (Jennifer Connelly), una periodista que està preparant un reportatge sobre els diamants extrets de zones en guerra. En Danny convenç a Salomon perquè l'acompanyi on ha enterrat el diamant a canvi de recuperar la seva dona, filla i fill desapareguts, que havia perdut quan se l'havien emportat a la mina.

## Premis i nominacions
### Premis

* 78a edició dels National Board of Review Awards
** Premi al millor actor de repartiment: Djimon Hounsou

### Nominacions

* 79a edició dels Oscars
** Oscar al millor actor: Leonardo DiCaprio
** Oscar al millor actor secundari: Djimon Hounsou
** Oscar al millor muntatge: Steven Rosenblum
** Oscar al millor so: Lon Bender
** Oscar a la millor edició de so: Andy Nelson, Anna Behlemer i Ivan Sharrock
* 64a edició del Premi Globus d'Or
** Globus d'or al millor actor dramàtic: Leonardo DiCaprio
* 12a edició dels Critics' Choice Awards
** Millor pel·lícula
** Millor actor: Leonardo DiCaprio
** Millor actor de repartiment: Djimon Hounsou
* Grammy
** Millor àlbum de banda sonora per pel·lícula, televisió altre mitjà visual: James Newton Howard

## Referències

* ↑ «Blood Diamond (2007)». Box Office Mojo. IMDb. Arxivat de l'original el 28 agost 2012. [Consulta: 7 setembre 2012].
* ↑ «BLOOD DIAMOND».
* ↑ «Diamant de sang». Goita què fan, ara!. [Consulta: 29 octubre 2023].
* ↑ «The 79th Academy Awards Nominees and Winners». Oscars.org. Arxivat de l'original el 6 octubre 2014. [Consulta: 20 novembre 2011].

## Enllaços externs

* Diamant de sang - Lloc web oficial
# Riu Fardes

El riu Fardes és el principal afluent del Guadiana Menor, afluent al seu torn del Guadalquivir. Naix en la Serra d'Huétor (Granada), en el terme municipal de Huétor Santillán, en el seu curs es troba l'embassament d'Abellán i, després de rebre al Riu Alhama i al riu Guadix, rega la Foia de Guadix fins a desembocar en el Guadiana Menor per sota de l'Embassament del Negratín.
# Riu Eume

El riu Eume (en gallec: Río Eume) és un riu de Galícia. Neix a la Serra do Xistral a 880 m d'altitud, a la parròquia de la Balsa, a l'ajuntament (concello) de Muras (Província de Lugo). Té una llargada de 80 km. El seu curs inicial és ample i pla fins que, passada la vila d'as Pontes, forma un canó estret i profund (canón do Eume), en part inundat per l'embassament de l'Eume. A mesura que arriba a la desembocadura s'obre una vall fins a formar un ampli estuari que en la marea baixa forma una illa coneguda com a As Croas, d'on s'extreu molt de marisc i amb molta fauna. Finalment desemboca a la ria d'Ares, al golf Àrtabre, entre els ajuntaments de la província de la Corunya de Pontedeume i Cabanas.

## La llegenda dels tres rius

Diu la llegenda que Déu va fer néixer tres rius a la Serra do Xistral i els va fer fluir en tres direccions diferents: L'Eume cap a ponent, el Landro cap al nord i el Masma cap a llevant. Deu va prometre oferir un home cada any al riu que abans arribés a la mar. Poc després del seu naixement els tres rius van pactar descansar una mica en el camí. Després del descans l'Eume es va adonar que els altres dos rius no complirien el pacte. Enrabiat per la traïció, va acccelerar la seva marxa provocant l'espectacular «canó de l'Eume» i aconseguí arribar el primer. Complint la seva promesa, Deu fa ofegar una persona cada any en les seves aigües.

## Característiques

Flueix pels municipis d'Abadín, Muras, Vilalba, Xermade, As Pontes, A Capela, Monfero, Cabanas i Pontedeume.
En el seu curs troba dos embassaments, el de Ribeira, a As Pontes, i el d'Eume entre els municipis d'As Pontes i A Capela al nord i Monfero al sud.
L'any 2008 començà a desviar-se un gran percentatge de les seves aigües per a crear un nou llac cobrint una antiga zona minera a As Pontes.
El riu Maciñeira és el més llarg dels seus afluents (11 km).
El 30 de juliol de 1997 es va crear el Parc Natural de les Fragas do Eume (Reial Decret 211/96 de 2 de maig) amb una superfície de 9.126 Ha. Abasta els municipis de Cabanas, A Capela, Monfero i Pontedeume.

## Notes

* ↑ As Pontes se prepara para albergar el mayor lago de Galicia Arxivat 2019-09-15 a Wayback Machine. (castellà)

### Bibliografia

* Fragas do Eume. Parque natural. Xunta de Galicia. D.L. C-81/2003
* Geografía de Galicia (Tomo I). Dirección: Mª Pilar de Torres Luna. Ed. Faro de Vigo. D.L. V-3338.2000
# Riu Exe

El Riu Exe, en anglès: River Exe és un riu d'Anglaterra que neix a Exe Head, a 440 m d'altitud, prop de la població de Simonsbath, a Exmoor, Somerset, a 8,4 mm de la costa del Bristol Channel, però discorre cap al sud i així la major part de la seva llargada es troba a Devon. Arriba al mar a Lyme Bay, formant una ria, l'estuari de l'Exe. Té una llargada de 56 km en una conca de 1.500 km².
El seu cabal mitjà, a la desembocadura, és de 15,89 m³/s.

## Topografia

El nom d'aquest riu és una anglicització del llatí isca, al seu torn una llatinització de l'arrel britònica que significa "aigua" o, més exactament, "que és abundosa en peixos". La mateixa arrel apareix en la paraula whiskey escocès. El riu dona nom a la població d'Exeter ("fortalesa sobre el riu Exe") i a molts altres assentaments en el seu curs

## Referències

* ↑ Eilert Ekwall. The Concise Oxford Dictionary of English Place-names. Oxford [Eng.]: OUP, 1981, p. 171. ISBN 0-19-869103-3.
* ↑ Owen, H.W. & Morgan, R. 2007 Dictionary of the Place-names of Wales Gomer Press, Ceredigion; Gwasg Gomer / Gomer Press; page 484.
* ↑ A.D. Mills. A Dictionary of British Place-Names. Oxford Paperbook Reference, 2003. ISBN 978-0198527589.
* Lawrence, Rod: The Exe: A River for Wildlife Bradford-on-Avon 1999

## Enllaços externs

* RSPB reserves: Exminster & Powderham Marshes
* Dawlish Warren Nature Reserve
# David Koch

David H. Koch (Wichita, Kansas, 3 de maig de 1940 - 23 d'agost de 2019) fou un empresari i col·leccionista estatunidenc. Juntament amb el seu germà Charles G. Koch, era propietari de l'empresa avui coneguda com a Koch Industries, un conglomerat d'empreses nord-americanes amb nombroses filials dedicades a la fabricació, comerç i inversions, que s'estima que donen com a ingressos anuals uns 100 milions de dòlars. Ell i el seu germà Charles van comprar la part dels seus altres dos germans. Segons Forbes, era la segona empresa privada més gran del país després de Cargill. Segons la mateixa revista, el 2013 era la setena persona més rica del món amb una riquesa de 34.000 milions de dòlars.

## Referències

* ↑ Vilaweb 23 d'agost de 2019
* ↑ «Koch, David Hamilton (1940)». New Netherland Project. Arxivat de l'original el 19 d'agost 2010. [Consulta: 31 agost 2010].
* ↑ David Koch - Libertarian Arxivat 2007-02-26 a Wayback Machine., Advocates for Self-Government
* ↑ «David Koch - Forbes». Forbes, 09-03-2011.
# Dionisi de Corint (poeta)

Dionisi (en grec antic: Διονύσιος, llatí: Dionysius) fou un poeta èpic de l'antiga Grècia natural de Corint.
Per bé que no es conserva cap obra seva, se'n conserven uns quants títols: Consells per la vida (῾Υποθήκαι), Sobre les causes (Αἲτια, en un sol llibre) i Meteorològica (Μετεωρολογούμενα), coneguts gràcies a la Suda i a Plutarc. En prosa va escriure un comentari sobre Hesíode. Tot i així, aquesta relació d'obres no és del tot fiable, atès que més endavant la Suda el confon amb Dionisi el Periegeta. De la seva obra, Plutarc n'ha preservat un fragment molt breu.

## Referències

* ↑ 21.Dionysius of Corinth a: William Smith (editor), A Dictionary of Greek and Roman Biography and Mythology. Vol. I. Boston: Little, Brown & Comp., 1867, p. 1039
* ↑ «Dionysios 91». A: Realencyclopädie der classischen Altertumswissenschaft.
# Dionisi de Faselis

Dionisi (en grec antic: Διονύσιος, llatí: Dionysius) fou un gramàtic de l'antiga Grècia natural de Faselis (Lícia) d'època hel·lenística.
Solament és conegut per unes poques referències. Per una banda, la vida de Nicandre de Claros l'esmenta com a autor de dues obres, Sobre la poesia d'Antímac i Sobre els poetes. Per altra banda, als escolis de Píndar hi ha dues referències a Dionisi, que fan pensar que també va escriure sobre Píndar. Aquest mateix Dionisi podria ser el mateix que s'esmenta a la vida d'Arat i també a la Suda, però també podrien fer referència a Eli Dionisi.

## Referències

* ↑ 37.Dionysius of Phaselis a: William Smith (editor), A Dictionary of Greek and Roman Biography and Mythology. Vol. I. Boston: Little, Brown & Comp., 1867, p. 1043
* ↑ «Dionysios 136». A: Realencyclopädie der classischen Altertumswissenschaft.
# Dionisi de Milet (metge)

Dionisi de Milet (en grec antic: Διονύσιος, llatí: Dionysius) va ser un metge grec nascut a Milet que va viure durant o abans del segle ii.
És conegut per les citacions que en fa Galè, que va preservar alguna de les seves fórmules. Segons Smith, és el mateix Dionisi que Galè cita en altres indrets sense especificar de quin Dionisi es tracta. La Realencyclopädie, per la seva banda, l'identifica amb un alumne d'Heraclides de Tarant.

## Referències

* ↑ 3. Dionysius a: William Smith (editor), A Dictionary of Greek and Roman Biography and Mythology. Boston: Little, Brown & Comp., 1867, p. 1045
* ↑ «Dionysios 132». A: Realencyclopädie der classischen Altertumswissenschaft.
# Dionisi de Calcis

Dionisi de Calcis (en grec antic: Διονύσιος, llatí: Dyonisius) fou un historiador de l'antiga Grècia que va viure, raonablement, cap al segle iv aC, i va escriure una obra que no s'ha conservat.
La seva obra (Kτίσεις, Ktíseis, 'fundacions') tractava sobre la fundació de ciutats, i tenia una extensió de cinc llibres. Sembla que va ser utilitzat per Demetri d'Escepsis, Lisímac d'Alexandria, el pseudo-Escimne i Alexandre Polihistor. La cronologia de Dionisi cal situar-la entre Escílax de Carianda (segle v aC) i Alexandre d'Etòlia (segles iv-iii aC).
Segons un escoli a Apol·loni de Rodes, Dionisi hauria viscut a Atenes, i en va rebre la ciutadania. Això encaixa amb el tractament que fa del relat de cicle troià, seguint la versió atenesa, per justificar les reivindicacions ateneses a la zona davant els lesbis.

## Referències

* ↑ 15.Dionysius of Chalcis a: William Smith (editor), A Dictionary of Greek and Roman Biography and Mythology. Vol. I. Boston: Little, Brown & Comp., 1867, p. 1039
* 1 2 «Dionysios 107». A: Realencyclopädie der classischen Altertumswissenschaft.
# Roca dels Arços (Abella de la Conca)

La Roca dels Arços és un formació rocosa de 1.077,8 metres d'altitud del terme municipal d'Abella de la Conca, a la comarca del Pallars Jussà.
Es troba al nord-oest, molt a prop, de la vila d'Abella de la Conca. És el començament, cap al nord-oest, de la Serra de Monteguida. També representa l'extrem sud-est de la partida d'Ordins. El seu extrem més elevat dona pas al Pas dels Lladres.
Es tracta d'un topònim romànic descriptiu: és una formació rocosa on són abundants els arços.
# Robert Heward

Robert Heward (1791 - 1877) va ser un botànic, pteridòleg anglès. Les seves col·leccions es van donar a Allan Cunningham (1791-1839). Heward estava particularment interessat en les plantes d'Austràlia.

## Algunes publicacions

* 1842. Biographical Sketch of the Late Allan Cunningham. Reimprès de J. of Botany for Private Distribution
* 1838. Some Observations on a Collection of Ferns from the Island of Jamaica. 15 pàg.
* 1831. Some Observations on Dr. Leichardt's Overland Journey from Moreton Bay on the East Coast of Austràlia, to Port Essington on the North Coast. Amb Ludwig Leichhardt. 31 pàg.

## Honors
### Membre de

* Societat Linneana de Londres

### Eponímia
#### Gèneres

* (Adiantaceae) Hewardia J.Sm.
* (Iridaceae) Hewardia Hook.f.

## Referències

* ↑ Es poden consultar els tàxons descrits per aquest autor a International Plant Names Index (anglès)
* ↑ J. Bot. (Hooker) 3: 432. 1841 (IF)
* ↑ Hooker's Icones Plantarum 9 1851 (APNI)
* «Detall de l'autor» (HTML) (en anglès). Índex Internacional de Noms de Plantes. International Organization for Plant Information (IOPI).
# Det regnar på vår kärlek

Det regnar på vår kärlek (suec per «Plou damunt el nostre amor») és una pel·lícula sueca dirigida per Ingmar Bergman, estrenada el 1946, enregistrada als Estudis Sandrew d'Estocolm i distribuïda per la Nordisk Tonefilm. La pel·lícula va ser encarregada per Lorens Marmsted, propietari de la petita productora Terrafilm, després del fracàs de Kris, pel·lícula del debut de Bergman, estrenada el febrer del 1946.

## Argument

Dos joves es troben casualment: ell, David, ha estat en presó a causa d'un petit robatori, ella Maggi, està embarassada per una aventura amb un desconegut. Els dos lluiten per resoldre els problemes quotidians de la supervivència i sobretot de trobar habitació. Després de diverses aventures el jove, enganyat pel seu llogador i obstaculitzat de casar-se per una obtusa burocràcia, és víctima d'un desallotjament i s'enfronta a un procés, del qual quedarà, però, en canvi absolt.

## Repartiment

* Barbro Kollberg: Maggi
* Birger Malmsten: David
* Gösta Cederlund: Home amb paraigues
* Ludde Gentzel: Håkanson
* Douglas Håge: Andersson
* Benkt-Åke Benktsson: L'aconseguidor
* Sture Ericson: Kängsnöret
* Ulf Johansson: Stålvispen
* Julia Cæsar: Hanna Ledin
* Gunnar Björnstrand: Mr. Purman

## Referències

* ↑ «It Rains on Our Love» (en anglès). Fundació Ingmar Bergman. [Consulta: 20 desembre 2019].
* ↑ «Det regnar på vår kärlek». Imdb.
# Dean Cogan

Anthony Cogan (Slane, 1826–1872) fou un sacerdot catòlic irlandès del segle xix, (guardonat amb el títol religiós de degà; dean, en anglès), per la seva obra d'història de La Diòcesi de Meath d'Irlanda. Publicat en dos volums el 1862 i 1867, The Diocese of Meath va ser un important recull i catalogació de la història del cristianisme a Irlanda.
Anthony Coogan va ser fill d'un forner, Thomas Coogan, i la seva dona Anna Sillary. Tingueren altres quatre fills i tres filles. Va estudiar per capellà al seminari de Sant Fininan, a Navan.
El treball de Cogan va portar a la denominació d'una vil·la en la seva memòria: Dean Cogan's Place (o el lloc de Dean Cogan, en català), està situada prop de la ciutat de Navan, on havia servit com a capellà, al comtat de Meath.

## Referències

* ↑ Informacions extretes del lloc web mencionat als enllaços externs

## Enllaços externs

* Pàgina d'història local de Navan (amb foto)